Klag by MRK ingedien oor toilet-stelselArgieffoto Foto: milkwood.net Die Demokratiese Alliansie het Maandag ŉ klag by die Menseregtekommissie (MRK) ingedien oor die toename van die emmertoiletstelsel in drie provinsies. “Daar is ŉ toename in die gebruik van emmertoiletstelsels in die Oos-Kaap, Noordwes en KwaZulu-Natal,” het Kevin Mileham, woordvoerder van samewerkende regering en tradisionele sake vir die DA, gesê. Die ergste oortreder is die Oos-Kaap waar die aantal huishoudings wat van die stelsel gebruik moet maak, in een jaar tussen Junie 2012 en 2013 van 38 606 na 52 732 gestyg het. Die inligting is gebaseer op ŉ verslag wat op 28 Augustus deur Statistiek SA vrygestel is. Die aantal huishoudings in Noordwes en KwaZulu-Natal wat van die emmertoiletstelsel gebruik moet maak het ook verhoog. In Noordwes het 1 481 huishoudings in 2012 van die stelsel gebruik gemaak. Dié getal het in 2013 gestyg na 1 750. In KwaZulu-Natal het geen huishoudings vroeër van die stelsel gebruik gemaak nie, maar volgens Stats SA is daar in 2013 altesaam 1 585 huishoudings wat van die stelsel gebruik moet maak. Mileham en Nosimo Balindlela, woordvoerder vir water van die DA, tesame met plaaslike DA-raadslede, het die klag by die Walmer informele nedersetting in Port Elizabeth by die MRK ingedien. “Ons het op Walmer informele nedersetting besluit, aangesien Port Elizabeth die grootste styging gehad het, naamlik 8 000 huishoudings.” Mileham sê die probleem duur voort weens ŉ tekort aan politieke wilskrag en niks gebeur op plaaslike regeringsvlak nie. Hy sê dit is ŉ kwessie van nasionale prioriteit en moet deur die plaaslike, provinsiale en nasionale regering aangespreek word. By die Nelson Mandela Bay-munisipaliteit is miljoene rand oor die afgelope drie jaar begroot om die probleem aan te spreek. “Dit is die armste mense wat hieronder ly,” het Mileham bygevoeg. Die DA hoop dat die MRK in 2015 ŉ verslag kan vrystel oor die saak.